## **PÁLYÁZATI FELHÍVÁS**

**Gyöngyös Város Önkormányzata Képviselő-testületének**

**a felsőoktatási tanulmányi ösztöndíj-támogatásról szóló**

**4/2017. (II. 24.) önkormányzati rendelete alapján**

**1. A pályázat célja**

A Gyöngyös Város Önkormányzatának Képviselő-testülete által alapított tanulmányi ösztöndíj (továbbiakban: ösztöndíj) célja a felsőoktatási intézményekben tanulmányokat folytató, vagy folytatni kívánó szociálisan rászoruló gyöngyösi fiatalok pénzügyi támogatása, a településhez történő kötődés erősítése, a helyi munkaerőpiac szervezésének segítése, a tanulmányi költségek enyhítése érdekében.

**2. A pályázók köre**

Az ösztöndíjra pályázhatnak gyöngyösi lakóhellyel, ennek hiányában Gyöngyösön tartózkodási hellyel rendelkező azon hallgatók, akik nappali vagy levelező tagozaton (BA vagy MSc képzés)

a) az Eszterházy Károly Egyetem Károly Róbert Campus előnyben részesített(azazpénzügyi és számvitel, a kereskedelem és marketing, a gazdálkodás és menedzsment, vagy ezekkel egyenértékű képzés) képzésein, vagy

b) bármely hazai felsőoktatási intézmény előnyben részesített (azaz építészmérnöki, építőmérnöki, villamos-mérnöki, közlekedésmérnöki, gépészmérnöki, mechatronikai, energetikai, környezet-mérnöki, vagy ezekkel egyenértékű képzés) műszaki alap- vagy mesterképzésén, vagy

c) védőnői képzésen

tanulmányokat folytatnak, vagy kívánnak folytatni.

Támogatható kérelmek száma képzésenként:

2.a) pont szerinti képzés: max. 3 fő

2.b) és c) pont szerinti képzés: max. 1 – 1 fő

A pályázat kiírója fenntartja a jogot arra, hogy amennyiben a fenti képzésekre nem, vagy nem elegendő számban érkezik érvényes pályázat, a támogatási lehetőség átcsoportosítható.

**Egyéb feltételek**

Pályázatot nyújthat be, aki

- a pályázat benyújtásának évében kezdi meg a tanulmányait, vagy aki a pályázat benyújtásának időpontjában a fent meghatározott képzések valamelyikében már legalább egy félévet teljesített, és tanulmányi eredménye – több félév esetén a legutóbbi 2 félév eredményének átlaga – legalább 3,5 átlagot elér,

- a pályázat benyújtásakor 35. életévét még nem töltötte be, és

- a benyújtást megelőző 3 hónap átlagjövedelme alapján családjában az egy főre jutó havi jövedelem nem haladja meg a mindenkori öregségi nyugdíjminimum 250 %-át, vagy akinek családjában az egy főre jutó jövedelem ezt az értékhatárt legfeljebb 20 %-kal meghaladja, és árva, félárva, vagy családjában folyamatos ellátást igénylő beteg van, vagy vele közös háztartásban gyermeket nevel.

**3. Az ösztöndíj mértéke, folyósítása**

Az ösztöndíj mértéke 40 000 Ft/fő/hó. Az ösztöndíj a képzés várható teljes időtartamára kerül megállapításra azzal, hogy a támogatás BA képzés esetén összesen legfeljebb 6 félévre, MSc képzés esetén összesen legfeljebb 4 félévre folyósítható.

Az ösztöndíj tanulmányi félévenként egyösszegben kerül folyósításra (5 hónap), tárgyév október 31. napjáig, valamint március 15. napjáig.

**4. A pályázat benyújtásának módja és határideje**

A pályázatot 2018. augusztus 1. és augusztus 31. között lehet benyújtani, a felhívás mellékletét képező formanyomtatványon, papíralapon. A pályázat érvénytelen, ha csak elektronikus formában kerül benyújtásra, vagy nem tartalmazza a pályázó eredeti aláírását.

**A pályázatot Gyöngyös Város Önkormányzata Jogi és Ügyrendi Bizottsága részére címezve, a 9. pontban megjelölt címre személyesen vagy postai úton lehet benyújtani. A pályázat benyújtási határidejének elmulasztása jogvesztő!**

**A pályázathoz csatolni kell:**

a) személyazonosság és lakcím igazolására alkalmas érvényes okirat másolatát,

b) a meghirdetett képzésre történt felvételről szóló hivatalos értesítés, az érettségi bizo-nyítvány másolatát, valamint a felvételt nyert, de hallgatói jogviszonnyal még nem rendelkező pályázónál a felvételi pontszámokat tartalmazó hivatalos okiratot, vagy

c) aktív hallgatói jogviszony esetén a jogviszonyra vonatkozó, a felsőoktatási intézmény által kiadott hivatalos igazolást, valamint az intézmény hivatalos igazolását a befejezett félévek átlagos eredményéről,

d) igazolást a pályázó és a vele közös háztartásban élők – a benyújtást megelőző 3 havi – jövedelméről,

e) a pályázó hozzájáruló nyilatkozatát adatainak kezeléséhez a pályázati eljárás, valamint nyertes pályázat esetén az ösztöndíjszerződés megkötése és felülvizsgálata kapcsán,

f) a pályázó nyilatkozatát arra vonatkozóan, hogy az ösztöndíj elnyerése esetén a képzéssel, a szakmai gyakorlattal, a gyöngyösi munkavállalással és helybenlakással kapcsolatos, valamint e pályázati felhívásban megjelölt egyéb kötelezettségei teljesítését vállalja.

A pályázó és a pályázóval közös háztartásban élők egy főre jutó havi nettó jövedelmének igazolási módja:

*Közös háztartásban élők:**a pályázó lakóhelye szerinti lakásban életvitelszerűen együttlakó, ott bejelentett lakóhellyel vagy tartózkodási hellyel rendelkező személyek.*

*Jövedelem: - a személyi jövedelemadóról szóló 1995. évi CXVII. törvény szerint meghatározott, belföldről vagy külföldről származó - megszerzett - vagyoni érték (bevétel), ideértve a jövedelemként figyelembe nem vett bevételt és az adómentes jövedelmet is,* és

*- az a bevétel, amely után az egyszerűsített vállalkozói adóról, a kisadózó vállalkozások tételes adójáról és a kisvállalati adóról szóló törvény, vagy az egyszerűsített közteherviselési hozzájárulásról szóló törvény szerint adót, illetve hozzájárulást kell fizetni.*

*Nem minősül jövedelemnek*

*a) a rendkívüli települési támogatás, a lakásfenntartási támogatás, az adósságcsökkentési támogatás, valamint a lakhatáshoz kapcsolódó rendszeres kiadások viseléséhez, a gyógyszerkiadások viseléséhez és a lakhatási kiadásokhoz kapcsolódó hátralékot felhalmozó személyek részére nyújtott települési támogatás,*

*b) a rendkívüli gyermekvédelmi támogatás, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 20/A. §-a szerinti pénzbeli támogatás, a Gyvt. 20/B. §-ának (4)-(5) bekezdése szerinti pótlék, a nevelőszülők számára fizetett nevelési díj és külön ellátmány,*

*c) az anyasági támogatás,*

*d) a tizenharmadik havi nyugdíj és a szépkorúak jubileumi juttatása,*

*e) a személyes gondoskodásért fizetendő személyi térítési díj megállapítása kivételével a súlyos mozgáskorlátozott személyek pénzbeli közlekedési kedvezményei, a vakok személyi járadéka és a fogyatékossági támogatás,*

*f) a fogadó szervezet által az önkéntesnek külön törvény alapján biztosított juttatás,*

*g) az alkalmi munkavállalói könyvvel történő munkavégzésnek, az egyszerűsített foglalkoztatásról szóló törvény alapján történő munkavégzésnek, valamint a természetes személyek között az adórendszeren kívüli keresettel járó foglalkoztatásra vonatkozó rendelkezések alapján háztartási munkára létesített munkavégzésre irányuló jogviszony keretében történő munkavégzésnek (a továbbiakban: háztartási munka) a havi ellenértéke,*

*h) a házi segítségnyújtás keretében társadalmi gondozásért kapott tiszteletdíj,*

*i) az energiafelhasználáshoz nyújtott támogatás,*

*j) a szociális szövetkezet (ide nem értve az iskolaszövetkezetet) tagja által a szövetkezetben végzett tevékenység ellenértékeként megszerzett, a személyi jövedelemadóról szóló törvény alapján adómentes bevétel.*

A jövedelmet a pályázati űrlapon meghatározott módon kell igazolni.

**A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül.**

**5. A pályázat érvénytelensége**

Érvénytelen a pályázat, ha

a) nem felel meg a rendeletben előírt formai feltételeknek,

b) a pályázó vagy az általa folytatni kívánt képzés nem tartozik e rendelet hatálya alá,

c) hiánypótlási felhívás ellenére sem kerülnek benyújtásra a szükséges mellékletek, igazolások, pályázói nyilatkozatok.

A pályázat kiírója egy esetben biztosít lehetőséget hiánypótlásra, a hiánypótlási felhívásban megjelölt határidőig.

**6. Adatkezelés**

A pályázó pályázata benyújtásával büntetőjogi felelősséget vállal azért, hogy a pályázati űrlapon és mellékleteiben az általa feltüntetett adatok a valóságnak megfelelnek. Tudomásul veszi, hogy amennyiben a pályázati űrlapon és mellékleteiben nem a valóságnak megfelelő adatokat tüntet fel, és ezzel megtéveszti a döntéshozót, úgy pályázata érvénytelennek minősül, ösztöndíjszerződés megkötését követően pedig szerződése felmondásra kerül, és a folyósított ösztöndíj vonatkozásában visszafizetési kötelezettség terheli.

A pályázó pályázata benyújtásával hozzájárul ahhoz, hogy a pályázati űrlapon rögzített személyes adatait a pályázatot kiíró települési önkormányzat nyilvántartásba vegye és azokat – kizárólag az ösztöndíjpályázat lebonyolítása és a támogatásra való jogosultság ellenőrzése céljából – az ösztöndíj időtartama alatt kezelje.

**7. A pályázat elbírálása**

A beérkezett pályázatokat az Önkormányzat Képviselő-testületének Jogi és Ügyrendi Bizottsága bírálja el 2018. szeptember 30-ig.

A pályázat elbírálása pontozásos rendszerben történik, amelyben a pályázó tanulmányi eredménye, valamint szociális helyzete vonatkozásában összesen 6 – 6 pont megszerzésére van lehetőség. Pontegyenlőség esetén az adott képzésre legmagasabb felvételi pontszámot elérő, illetve aktív hallgató esetén a legutóbbi 2 félév eredményének legmagasabb átlagát elérő pályázó kerül előnybe.

A pályázók az elbírálás eredményéről legkésőbb 5 munkanapon belül kapnak írásbeli, az elbírálás szempontjait is tartalmazó értesítést.

A pályázó az elbíráló szerv döntése ellen fellebbezéssel nem élhet, a pályázati döntés ellen érdemben nincs helye jogorvoslatnak. Az elbírálásról szóló értesítést követő 15 napon belül az Önkormányzat ösztöndíjszerződést köt a sikeres pályázatot benyújtóval. A szerződéskötés feltétele a felsőoktatási intézmény hivatalos igazolásának bemutatása a hallgatói jogviszony fennállásáról, a szerződéskötési határidő jogvesztő!

**8. Az ösztöndíjban részesülővel szemben érvényesülő követelmények**

a) az ösztöndíj folyósításának időtartama alatt - a tanrend szerinti minimális kreditszám teljesítése mellett - két egymást követő félév összesített tanulmányi eredményének el kell érni a 3,5 átlagot,

b) az ösztöndíjasnak a körülményeinek lényeges megváltozását (különösen a szociális helyzetére, a tanulmányok folytatására, hallgatói jogviszonya szüneteltetésére, megszakítására, tanulmányai sikeres befejezésére vonatkozóan) 15 napon belül be kell jelentenie az Önkormányzat felé,

c) az ösztöndíjasnak a szakmai gyakorlatát az Önkormányzatnál, az általa működtetett szervezetek valamelyikénél, műszaki képzés esetén önkormányzati társaságnál, vagy a Gyöngyösi Polgármesteri Hivatalnál kell letöltenie, kivéve, ha a felsőoktatási intézmény a gyakorlat teljesítésének módját másképpen határozza meg,

d) az ösztöndíjasnak a képzés befejezését követően lehetőség szerint életvitelszerűen Gyöngyösön kell élnie, és az Önkormányzat és szervezetei (intézményei, gazdasági társaságai) által biztosított, képzettségüknek megfelelő munkahelyen kell dolgoznia.

 Az ösztöndíjra való jogosultságot az Önkormányzat tanulmányi félévente felülvizsgálja. Amennyiben az ösztöndíj folyósításának feltételei nem állnak fenn, vagy a támogatott a szerződés feltételeit egyéb módon megszegi, az ösztöndíj folyósítása megszüntetésre kerül, az ösztöndíjas részre addig folyósított teljes ösztöndíj kamatokkal növelt mértékben 30 napon belüli határidővel visszafizettetésre kerül.

**9. Lebonyolítás**

Az ösztöndíjpályázattal kapcsolatos adatkezelői, koordinációs, döntéselőkészítési és – végrehajtási feladatokat a Gyöngyösi Polgármesteri Hivatal Jegyzői Irodája látja el.

Elérhetősége: **Gyöngyösi Polgármesteri Hivatal**

 **Jegyzői Iroda**

 **dr. Lakatos Rozália személyügyi referens**

 **3200 Gyöngyös, Fő tér 13.**

 **tel.: 37/510-378 ,+3630 243-2741**

 **e-mail: lakatos.rozalia@hivatal.gyongyos.hu**

Az ösztöndíjrendszer itt nem szabályozott, egyéb feltételeit Gyöngyös Város Önkormányzata Képviselő-testületének a felsőoktatási tanulmányi ösztöndíj-támogatásról szóló 4/2017. (II. 4.) önkormányzati rendelete tartalmazza.

Gyöngyös, 2018. augusztus 27.

 **Gyöngyös Város Önkormányzata**

 **Jogi és Ügyrendi Bizottsága**